  Майя Бывальцева Ижкарысь Шор площадьын Нырысетӥ каналлэн «Стань первым!» ӟечлэсьтон (благотворительной) акциез кутскиз. Удмуртилэн шоркараз улӥсьёслы тодмо телеведущийёс вазиськизы. Арина Шарапова Москваысь салам вераз но шоркарысь куноосты шуныт пумитазы шуыса пусйиз. «Дас куать ар ни кадь котькуд ар 1-тӥ инвожое Нырысетӥ каналлэн десантэз Россиысь устоосаз каръёсы вуылэ, табере ми тӥледын! Тодӥськоды-а, ми уж шудоесь! Мон Ижкарын нырысьсэ, али автобусэн мыныкумы мон юасько: «нош кытын адямиос?». Нош куке ми вуим площаде, тӥ ваньды татын милемыз пумитаськоды вылэм. <…> Тӥ сярысь лякыт, куноосты пумитаны быгатӥсь адямиос сямен верало. Татын мон соглаш! Татын усто волонтёръёс, соос туж умой ужало. Валамон, туннэ ми нылпиосын луомы. Ми ас сюлэмъёсмылэсь люкетсэ нылпиослы сётомы, малы ке шуоно нылпиосты зэмзэ но, яратэм сяна, утьыны кулэ», — вераз Шарапова. «Пусть говорят» ток-шоулэн нуисез Дмитрий Борисов акцилэн ужанрадлыкеныз вакчияк тодматӥз но Ижкарын улӥсьёсты гала-концертэ ӧтиз. «Али вань со адямиос, со кизилиос, кин лыктӥз, люкиськозы но ӟеч ужъёс лэсьтыны мынозы. Со валтӥсез, мар понна «Стань первым!» акция радъяське. Озьы ик вань пӧртэм ужрадъёс нылпиослы но, бадӟымъёслы но. Валтӥсез —со «Музыка Первого» гала-концерт, со татын, площадьын, куать часын ӝытазе кутскоз. Ӧтён билетъёс быризы ни, но лыктэ озьы гинэ — ӧтён билетъёстэк», — вераз Борисов. Ижысь Шор площадьын куноосты пумитаз Удмуртиысь кивалтэтлэн тӧроез Ярослав Семёнов. «Удмурт Элькун быгатэ, яратэ куноосты пумитаны. Яратоно, быдэс кунлы тодмо телеведущийёсты, кырӟасьёсты но актеръёсты туннэ татын пумитан ми понна бадӟым дан но шумпотон. Ми туж кема дасяським, эшъёс, тӥледыз пумитанлы, милемлы куазь но туж юрттӥз. Учке ай, тӥ вуон азьын гинэ пичияк лымыяз. Туэ гужем понна нырысетӥез лымы!», — серекъяз со. Тодэ вайытом, 1-тӥ инвожое Нырысетӥ канал Ижкарын Нылпиосты утён нуналлы сӥзем «Стань первым!» акци ортчытэ. Кылсярысь, ужрад улсын улосвыллэн шоркарысьтыз кадетъёс Калашников автоматэз бичан-сэрттон ӝоглыкъя Россилэсь рекордзэ пуктӥзы ни. Праздник ужрадъёслэн радлыкенызы милям сайтамы тодматскыны луэ. Ӝытлы чаклам йылпумъян концертэ Филипп Киркоров пыриськоз. Вань ужрадъёс Удмуртилэн кивалтэтэз но Ижкарлэн администрациез юрттэмен ортчытӥсько.  Тегъёс: Мерлык Ижкар нылпиос Удмуртия праздникъёс телевидение  